khistorydata/jeongjo-sjw-relations huggingface dataset:
정조 7년
刑曹啓目。昌原府殺獄罪人李枝應等獄事云云。此等獄有不可輕議。依前同推之意。分付道臣。何如。判付啓。昌原府罪人李枝應獄事段。煙竹之打。似非殺心之相加。鎌柄之擲。蓋緣樵路之戲事。究其情而情有可原。論其罪而罪有可恕兺不喩。且其所服之藥。明是取汗之物。而命藥之醫。亦以輪症納招。則直謂枝應之毆打。歸之償命之科者。大非欽恤之政是遣。設令以枝應毒手。因仍致病而死。不過是邂逅之事也。況旀滯囚已至十五年之久。受刑亦爲二百餘次。及今審理之日。付諸罪疑之典者。不害爲曠蕩之政。特爲參酌決放爲有矣。殺獄文案。何等莫重。而或以寸爲尺。或以右爲左。已失審愼之意是旀。用藥一款。尤爲此獄肯綮。係是人鬼關頭。則前後檢狀。初不提論。極爲怪駭。當該檢官不可以事過。置之勿論。竝從重推考爲旀。晉州牧罪人林處甲獄事段。成獄與否。惟在原犯之斯得。而此獄則三囚干連。五年推覈。互相援引。出場無路。守才之游辭變供。輕先酌放。處甲之一味發明。勒定元犯。揆以獄體。疎虞莫甚。道伯則推考爲旀。雖以檢狀言之。眉叢傷處。初檢則以長五寸五分。廣一寸一分。懸錄。而覆檢則以長一寸六分。廣一寸六分懸錄。露骨傷處。初檢則以長三寸五分。廣二寸八分懸錄。而覆檢則以長三寸六分。廣二寸七分懸錄。若以屍帳之發變。謂之初覆之差殊。則五分之爲六分。容或可也。八分之爲七分。殆不成說。其他舛誤之處。非止一再。卽此一款。諸檢官難免其責。竝從重推考爲有矣。獄老奸生。究竟無由。卿其別定剛明査官。更加親執。推覈狀聞後。稟處爲旀。義城縣罪人權五巖獄事段。唜心卽貴不之妹。而只言其娚之被打。天雲卽貴不之親。而但說房中之顚仆。則金召史之致斃。專咎於五巖者。已失審愼之義是遣。且貴不以奸騙之計。偸裳纓之屬。締結同惡之仁心。掩諱相鬨之每化是如可。及其奸情綻露。凶計莫售。則乃以一時推擠之擧。欲爲甘心於五巖詰責之後者。究厥心腸。極爲叵測。道啓中金女之死。只謂之起端於五巖。則雖似太緩。五巖之命。直謂之必償於金女。則寧不爲冤云云。可謂明白。無容更議是如乎。五巖段。特爲參酌決放爲旀。貴不段。不可尋當處之。各別嚴刑定配爲旀。慶山縣罪人河在迪獄事段。折獄之道。無出於情跡二字。而至於此獄。論其情而無可執之端。原其情而無欲殺之意。則檢官之結語。道伯之跋辭。未知有何所據是隱喩。夫盜人寡嫂。在法難赦。守太致死。卽渠自取。在才迪㥽痛之心。雖卽地猛打。仍以致命是良置。猶可原情而傅生是去等。況伊日擧措。太涉雍容。一場叱責。暫時驅出之外。初無犯手之事。則從何以謂致打之最著乎是旀。河哥三人之中。首先捽曳者。件里男也。從後結縛者。元采也。若才迪則來到於最晩之後。挽解於旣縛之時。苟有欲殺之意。因勢下手。夫孰曰不可。及其肆惡。亦不過逐出柴門。則以跡以情。俱無可論。特以親屬最近之故。死者逞憾之言。不分首從。遽然決定。而其所決定。亦只以被告懸錄。寧有如許獄體。前後檢官及其時道臣。竝從重推考。河才迪段。反覆獄案。實無可罪之端。特爲分揀放送爲旀。丹城縣罪人萬乞獄事段。犯手旣非奸所。致命又在辜限。則勿論痢症與瘧症。病源則專由於被刺。眞所謂挺刃無異者也。成獄償命。無容更議是乃。但捉奸非一二次。被刺至十餘日。則與無端刺人。卽地致命。煞有所異兺不喩。前此執捉之時。元無犯手之事。而從後慫慂之說。激成乘憤之擧。觀此而可知其庸愚殘劣。不足深誅是如乎。以此以彼。此等罪囚。特施減死之律。不害爲曠蕩之政。參酌定配爲旀。宜寧縣罪人劉聖賓。順興府罪人朴宗一等獄事段。纔因繡。啓聞已勘放。此兩囚。今無可論。此意。竝以分付。
정조 7년
知事具善復疏曰。伏以。臣姿本魯鈍。言又拙訥。日昨奏對之際。重被承宣之斥。惶恧之私。歷日靡措。何敢更爲開口。徒歸添罪。而文字仰陳。已有所達。玆不得不以未畢之辭。冒昧略陳焉。噫。我國軍制。孰非不重。而較藝遞陞。緩急可伏者。無如本局之陞戶矣。抄上之必取富健。可知法意之攸在。而挽近以來。或不無苟充之患。每每嚴飭。至於論罪。而此豈必守令慢於擧行而然哉。亦由於家計人物漸不如古之致。外方之弊。不可不念。而變通之道。終無其策。則惟當一切申嚴。各別掄擇而已。第於日前。仰體悶旱之敎。竊附執藝之義。以被災尤甚邑。抄上陞戶軍。姑限明秋退定之意。仰請蒙允。以爲一分除弊之道。而其後畿湖兩南之全一道退定。寔出我聖上愛恤元元之至意。德音所被。豚魚可感。臣雖愚迷。寧不攢祝。但令逃亡之代。已令抄上者。數旣無多。使之依前發送。則恤民之實惠。旣得以下究。而詰戎之重務。可不至全廢。伏願聖明。俯賜裁擇焉。至於營船事。備局覆奏。旣已詳盡。無容更陳。而若使嚴立科條。痛禁濫費。船隻之到泊。穀物之裝發。令其所在邑。報於該衙門。計塡月日。考準遲速。則鄕色幻弄之弊。延拖晩時之患。庶可以矯捄。乞令攸司。竝許稟處焉。仍竊伏念。臣之必遞之義。固非一端。而臣之丐免之語。亦幾遭矣。辭竭意盡。情窮勢蹙。正是臣之謂也。一自前年奇疾之後。腰脚痿痺。痰火闖升。便同尸居。觸處憒憒。雖以今番事言之。亦是氣喘語澁之致也。人言之來。固所自訟。而臣雖無似。顧其職則猥忝崇班耳。重勘重罪。無罰可施。此何等題目。而不思所以自處。則雖曰武臣。其於體面何哉。廉隅何哉。且臣衰病轉甚之狀。非但通朝之所共知。抑亦聖慈之所俯燭。及此一線尙存之時。得以卸重務而延殘喘。則到底聖恩。終當隕結。且臣嘗聞於家中所傳。則臣旁祖故相綾川府院君臣仁垕。以病遞將任。體下之恩。傳爲美談。如臣無狀。百不肖似。若其癃癈。殆有甚焉。而一歲二歲。尙今覊縻。雖緣臣之忱誠之淺。而豈不憾於天地之大乎。情迫于中。言不知裁。臣罪至此。尤無所逃。伏乞特賜俯憐。亟遞將任。俾卒生成。以幸公私。不勝大願。臣無任屛營祈懇之至。答曰。省疏具悉。逃頉名數。如不至夥然。抄上充闕何妨。而稍待來年秋成。亦猶未晩。附陳船隻事。依此爲之。所辭過矣。卿其勿辭行公。
정조 7년
癸卯七月十八日卯時。上御誠正閣。吏房承旨入侍時。行右承旨朴祐源。假注書徐瀅修。記事官李祖承李崑秀。以次進伏訖。上曰。昨日役事。可謂順成矣。祐源曰。一新改瓦。萬無半日內訖役之望。而自上親御役處。卒事戒勅。故董役諸臣。無不竭誠奉行。不日而工告訖矣。上曰。璿源殿雨漏處。方欲奉審。戶禮房承旨與戶曹堂郞。使之待令于香室。可也。仍命退。諸臣以次退出。
정조 7년
癸卯七月十八日辰時。上御誠正閣。戶房承旨與戶曹判書入侍時。戶曹判書徐有隣。行左承旨李亨逵。假注書徐瀅修。記事官李崑秀尹行任。以次進伏訖。上謂有隣曰。璿源殿修改。可以不爲移安而擧行乎。有隣曰。雨漏處皆在楹外。則例無移奉之節云矣。且楹外鋪陳及四面亂簾。亦多傷毁處云。此亦不可不修改矣。上曰。所重在焉。此則依所奏爲之。而其他執頉處。雖甚夥然。當此荐歉之餘。決不可張大。故竝命置之矣。但景春殿事體。與寶慶堂無異。而許久抛置。頹仆可慮。此不可不從略修改矣。有隣曰。景春殿則事面重大。趁卽修改。固不容但已。而雖其外他處。今年若不修補。則明年容入。必當倍蓰。其在省費之道。恐難仍置矣。上曰。此時工役。何可廣擧乎。命戶判先退。又命亨逵。書大司憲洪良浩上疏批旨訖。命退。諸臣以次退出。
정조 7년
癸卯七月十八日申時。上御誠正閣。右承旨與戶曹判書入侍時。戶曹判書徐有隣。行右承旨朴祐源。假注書徐瀅修。記事官李崑秀尹行任。以次進伏訖。上曰。璿源殿乃是肅敬之地。許多匠手。不可曠久。付役修改時。凡百擧行。必須預先措備。自外一齊整待後。領率入來。卽卽修改。俾無一刻遲滯。喧譁等節。亦使之嚴禁。可也。有隣曰。謹當依聖敎。惕念奉行矣。仍命退。諸臣以次退出。
정조 7년
癸卯七月十八日酉時。上御誠正閣。右承旨入侍時。行右承旨朴祐源。假注書徐瀅修。記事官李崑秀尹行任。以次進伏訖。上命政望催促。吏曹參議金憙許遞。前望單子入之。賤臣承命出來。持望單以入。上命新除授吏曹參議牌招。承旨前望單子入之。賤臣出來傳命後。持望單以入。上命新除授承旨牌招。吏批啓辭。以知道頒布。賤臣出來傳命後。還入進伏。上命祐源書。傳敎曰。庶獄庶愼。帝王之令節。而予則燭理未周。每決一案。輒不免顚錯。以是之故。日前筵中。以今年決獄文書。逐一條列陳聞之意。面諭刑官。而此不過一張休紙。無以便於考閱。凡官職遷除。財用出入。講製抄拔。亦皆有案簿。若値當朔。各該郞官。來請御覽案修整入啓。況此刑獄決折。大而關殺活。小而係苦樂。理宜十分審愼。豈可以已決而更不屢致意也。今後禁府刑曹所決獄案。無巨無細。抄錄肯緊。待月終錄啓啓下後。每年季朔都謄一冊以啓。夏秋冬季朔。不必別作冊子。春季朔冊子。請出添書以入。一依吏兵曹之大政。考戶曹之財用簿。禮曹之講製案例爲之事。定式施行。書訖。又命書傳敎曰。今年春夏六朔所決獄案。雖已過時。使之作冊書入。自昨年至丙申。亦皆依此凡例書入事。分付該曹該府。堂上躬自照檢。而郞官則分年抄編事。一體。分付。聞今刑曹郞官。多是衰病人。今日政。他司官中。以鍊諳人相換。書訖。又命書知事具善復疏批。仍命退。諸臣以次退出。
정조 7년
行都承旨沈豐之坐。行左承旨李亨逵坐。行右承旨朴祐源坐。左副承旨李在學坐直。右副承旨徐龍輔坐。同副承旨趙興鎭坐直。注書二員未差。假注書李暾仕徐瀅修仕直。事變假注書金良倜仕。
정조 7년
朴祐源啓曰。皇朝三朝忌辰日望拜禮。前期一日以稟事。曾有先朝受敎矣。今二十一日神宗皇帝忌辰日。親行望拜禮。何以爲之乎。敢稟。傳曰。謹當躬行矣。
정조 7년
李亨逵啓曰。禁衛營御營廳將官來言。今日本營軍兵。日次私習云矣。敢啓。傳曰。停。
정조 7년
李亨逵啓曰。副應敎李魯春牌不進罷職傳旨。今方俸入。而校理李太亨。副校理李泰永林道浩。修撰洪文泳吳泰賢。傳旨未下。校理鄭在信。副修撰曺遠振李頤祥。俱在外。玉堂上下番俱空。事甚未安。未差之代。政官牌招開政差出。待下批牌招入直。何如。傳曰。允。
정조 7년
有政。吏批。判書徐浩修進。參判李敬養式暇。參議黃昇源進。同副承旨趙興鎭進。以趙錫穆爲獻納。以金載人爲副校理。李錫夏爲修撰。鄭昌順爲左尹。李齊亨爲直講。成均博士張志默。學正安邁權。學諭任希鐸單付。
정조 7년
兵批。判書李𡊠進。參判柳義養入直進。參議李亨元病。參知趙尙鎭病。左副承旨李在學進。以朴挺玉爲中樞都事。朴行胤爲武兼。金亨兌爲德積僉使。副司直朴天衡單付。
정조 7년
以景慕宮展謁時訓鍊都監隨駕單子。傳于李在學曰。此後御營東營軍五十四名。與馬軍把守屛門。
정조 7년
趙興鎭啓曰。明日動駕時。兩司侍臣。當爲進參。除在外疏批未下外。未肅拜呈告人員。竝待開門牌招。何如。傳曰。允。
정조 7년
李在學。以兵曹言啓曰。今七月二十日文臣朔試射日次。而動駕相値。不得爲之之意。敢啓。傳曰。知道。
정조 7년
李在學。以訓鍊都監言啓曰。明日景慕宮展謁時。內外營入直軍兵出用事。自兵曹節目。啓下矣。金虎門軍八十五名。弘化門軍八十五名。集賢門軍三十名。廣智營軍四十五名。北營標下軍三十五名。軍餉色軍十五名。新營軍十五名。下都監軍二十名。各其將官率領赴陣。屛門把守及閑曠處禁雜人次。南營馬兵四十五名。竝待標信出用。而還宮後還入直之意。敢啓。傳曰。知道。
정조 7년
李在學。以禁衛營言啓曰。今七月二十日景慕宮擧動時。依兵曹啓下節目。銅龍門入直鄕軍一百十四名內。貳極建陽銅龍等門。各留十名。元入直將官率領仍把。西營入直鄕軍四十名內。除宮墻頹圮處把守軍十名及營直三名。新營入直京標下軍二十八名。鄕軍三十七名內。各除營直三名。各該將官領赴訓鍊都監。都領陣左邊屛門十一處。新營入直騎士二十五人內。除營直二人與南營入直馬兵。分排把守。而竝待標信擧行。還宮後還入直之意。敢啓。傳曰。知道。
정조 7년
李在學。以御營廳言啓曰。今七月二十日大駕詣景慕宮展謁時。依兵曹節目。東營入直步軍五十六名內。營直二名除。實五十四名。集春營入直步軍五十名內。營直二名集春門直二名除。實四十六名。新營入直步軍一百十名內。營直十四名除。實九十六名。各色京標下軍二十四名。各其將官領赴。訓鍊都監都領陣屛門把守則東營入直騎士二十五人內二人。該番將率領仍直。其餘二十三人除出。嚴飭定送。而東營集春營入直馬步軍兵。待標信擧行。還宮後竝還入直之意。敢啓。傳曰。知道。
정조 7년
趙興鎭。以刑曹言啓曰。昨日動駕時。咸鏡道明川居良人馬始元。擊錚於衛外。故取考其原情。則其外祖金瑞江。卽居山驛吏。而其母年今七十四。曾無以驛女錄案之事。忽自再昨年。渠之四兄弟。謂以驛吏。一倂錄案。仍徵役價。而渠之高祖與父。俱參武科。續大典公賤條。其祖與父登科者。有許良之典。高山驛節目中。又有武科子孫頉案之例。乞蒙分揀云矣。此事再昨年。因其兄始坦擊錚。行査本道。而本道以始坦之爲驛吏。明白無疑啓聞。始坦猥濫登聞之罪。照律定配。則今此其弟始元。又有此呼籲之擧者。極涉無嚴。原情勿施。自臣曹考律勘處。何如。傳曰。允。
정조 7년
徐龍輔。以賑恤廳言啓曰。因漢城府民家頹壓單子。恤典考例題給事。命下矣。中部大廟洞契居石手金尙得。東部成均館契居典僕李九福。鍾巖里居私奴柳乭夢。西部宮內契居閑良崔得樞。茵匠里契居訓局哨官金若訥。南部瓦有豆里契居龍虎營軍士李完大。鑄字洞契居畫員咸厚喆。雙里門契居良人李弘彬。北部阿峴契居良人朴聖根。合井里契居獨女吳召史。司宰監契居獨女金召史。獨女李召史等家。各布一疋。依例上下之意。敢啓。傳曰。知道。
정조 7년
癸卯七月十九日卯時。上詣璿源殿。展拜時。先御養志堂。命承史及戶禮工判入侍。大臣入就外位。匠手一齊整待。工曹判書鄭民始。戶曹判書徐有隣。禮曹判書李在協。檢校直閣徐龍輔。待敎尹行任。行都承旨沈豐之。行左承旨李亨逵。行右承旨朴祐源。左副承旨李在學。同副承旨趙興鎭。假注書李暾徐瀅修。記事官李祖承李崑秀。以次立侍于前。領府事金尙喆。領議政鄭存謙。判府事徐命善。判府事鄭弘淳。判府事李徽之。判府事洪樂性。領敦寧金熤。以次入就外位。上由報春門。展拜于璿源殿。大臣以下。各入就位。行四拜禮。上由阼階升殿。諸臣由西階從升。上親開殿門奉審後。命諸大臣進前奉審。遂闔門。命戶禮工判。招入匠手付役。諸大臣仍於殿前董役。上由永暉門。詣景福殿。卽王大妃差備也。命賤臣詣眞殿。使戶曹判書率匠手入來。修改雨漏處。本殿役事。則使戶曹參判趙時俊入來代監。賤臣承命。詣眞殿役處。與戶曹判書徐有隣偕入。有隣部分匠手付役。上還御眞殿之後行閣。親審役事。在位者相與戒勅。罔敢或怠。上謂民始曰。卿於省掃往來之路。歷見畿邑農形。今年年事。果不至大歉耶。民始曰。以沿路所聞言之。咫尺之地。雨暘不同。面里之間。災實各異。故一邑東西。此含哺而彼啼飢者。在在皆然。若總八路而較諸昨年。則今年似勝云矣。上曰。畿湖之民。瘡痍甫完。今又荐歉。將何以接濟。予方玉食靡甘。宵衣不遑矣。亨逵曰。畿甸則湍坡數邑。甚於昨年。而其餘農形。足可免歉云矣。民始曰。因吏判疏請。自軍門招致巧思人。造出龍尾車云。故臣試取見。則雖是試可之制。其功用之博。似非桔槹之比矣。上曰。龍尾車與水車不同。水車則自古有之。龍尾車則其制新。自西洋出來。載於徐光啓農政全書中。今所造出者雖小。亦足驗其利澤之淺深否。民始曰。一丈之地。似可激而行之矣。上命承旨。前望單子入之。徐龍輔落點。仍命新除授承旨牌招察任。出榻敎承旨房望。亦命卽爲書入。賤臣出去。傳命後還入。上命賤臣。以闕內雨漏各處執頉別單。頒示諸大大臣。諸大臣相率披覽。則甍桷之破傷者爲千餘處。榱題之腐壞者爲數百處。上曰。此皆各殿差備。不得不修改處。而荒歲工役。宜加節約。故一例置之。卿等之意。何如。命善曰。王者之居。宜尊體貌。朝群臣而致其義。養三老而致其仁。于以頒月令而奉天時。于以聽政治而修人事。故必高明廣大。然後斯可以展禮文。必潔淨深邃。然後斯可以嚴內外。蕭何治未央宮壯麗。高祖怒之。何曰。天子以四海爲家。非壯麗無以重威。朱子每誦此語。以爲得體。臣固知聖學高明。亦必稔知此等義理。而矧玆隨毁隨補。尤與營建不同。及其頹圮之未甚。亟加繕修。乃所以爲省費之道。一向架漏。執頉漸多。則後日之糜財。豈不倍蓰於今耶。上曰。卿言。是矣。且如趙抃范仲淹者。亦皆以荒歲興作爲賙賑之要道。則僦民完役。未必不爲實惠。而非特民力凋殘。有難重勞以役。目今經費。豈容遽議於張大之事乎。諸大臣齊聲奏曰。判府事之言。儘有意見。聖意雖在於節財用。而如不及今修治。則容入百金者。後必至千金矣。上曰。予意不專在於惜費。適當荐饑。民情遑急。蔀屋艱食之狀。常若森然。於九重宴閑之時。其中一二處。雖緣所重有在。略加葺理。而至於一新修改。終非予心之所安矣。上命明日出宮門路。以協陽門爲之。出榻敎上謂在學曰。景慕宮動駕時。路由館峴。則館學生例皆成班祗迎。而近來或行或否。今番。則申飭。可也。仍命諸大臣先退。待慈殿宣饌罷歸。又命時俊。眞殿楹外紋席及四簷䈴帳。一倂修改。上由萬壽門。御日傘歷雍熙門。至愛蓮齋。命飭景福殿改瓦之役。仍由映碧門至大明門前。命飭景福殿東偏役事。遂至拾翠軒。命戶判隨後。往來看審墻垣役事。戶判看役處。以參判代之。上命於小崗突亢處。藉草設重席。席上安御座。諸臣皆左右侍焉。有隣曰。上林苑墻垣。年年修治。隨卽頹圮。此由於典守之無人。若使墻外居民分界典守。則其在支久之道。必大有效矣。上曰。此則自卿曹。從便爲之。可也。仍命諸臣進前。頒慈殿宣饌訖。上曰。臨皐望遠。眼界爽豁。登泰山小天下。登東山小魯。聖人之言。儘有味矣。且王都者。八方之中央。山川之氣。蜿蜒磅礴。蓋至此而秀者益秀。麗者益麗。經軌九涂。廟在左而社在右者。我太祖創業之宏規也。休養百年。前有朝而後有市者。我列朝守成之洪謨也。喬木錯陰。人煙雜沓。卜年八百。譬如周家之定郟鄏。擇地上膄。譬如漢室之宅關中。予與群臣。其可不念我祖宗付托之重。而思所以繼其志述其事耶。諸臣咸拱手承命。無不感發砥礪者。上指點承華樓扁額曰。諸臣眼力。有能認彼三字者否。祐源曰。此是報春樓中一字。猶可辨其爲春矣。上笑曰。卿以爲報春樓耶。予則但見其爲承華樓也。上仍指熙政堂曰。今日諸臣。曾有出入此堂者否。豐之曰。臣於年前親政時。入侍熙政堂矣。上曰。此則當宁親政時也。亨逵曰。臣於先朝。嘗入侍熙政堂矣。上曰。卿可謂舊臣矣。上謂亨逵曰。仁政殿。創自何時。亨逵曰。或傳是前朝所建矣。上曰。此乃仁祖朝所重建也。宮殿外屋梁之穹崇者。孰與及此。亨逵曰。外邑寺刹。例皆穹崇。而未有及此者。惟興仁門。似可相方矣。上命賤臣。問看役戶曹郞廳繕工監役姓名以奏。賤臣出問還奏。於是。上屛日傘。由映碧門入永暉門。奉審眞殿楹外鋪陳之改修者。由萬壽門歷養志堂前路。出嘉會門。御日傘。以待令遲滯。亨逵請當該司鑰。令攸司科治。上命自本院勘罪。歷翫月門同春門前路。入肅淸門。上住輿。視墻垣改築之功。始命因地形勿築。旣役作也。復命如初。由正智門。歷壽靜堂玉華堂在德堂前路。命飭太和堂寶慶堂役事。皆慈殿殿宇也。至玄武門前路。召諸臣敎曰。此卽大造殿之北。奉謨堂之南墻外也。謂有隣曰。兩殿差備。此其界也。不可以不門。故柴扉茅蓋。姑且就簡。而年輒屢易之費倍入。可易以瓦。謂諸臣曰。故事。凡大內堂宇。五年一修補。三年一修理。春秋奉審。而故相閔鎭遠。故判書朴文秀爲度支時。最稱修擧。每築墻垣。必書堂郞及赴役匠手姓名于垣壁之面。蓋欲考其勤慢。核其賞罰也。古人之務實如此。後世任度支者。亦可以知所則也。乃自炳景門前路。由芳華門至臥獜坪。上住輿。召諸臣。指土宇曰。此卽宮中獄也。宮中有土宇。又有北寺獄。重囚則或囚土宇。或囚寺獄。而其刑杖。以眞木斵三稜。大如股。受之者鮮能自全。故寺獄則肅廟朝罷之。刑杖則先朝甲子。多有裁減。而迨予嗣服。卽罷土宇。欽恤典則頒下之後。刑具之未及釐改者。皆減其制。廣不過五六寸。厚不及一寸。卿等詳此委折否。僉曰。今承下敎。列聖朝欽恤之德。我聖上繼述之孝。實不勝欽仰矣。遂自九容齋前路。由中正門歷耀華堂前路。出萬福門。歷泰安門前路。由長慶門星鳥門嘉應門。迤興敎門前路。出日華門。亨逵見門內行閣頹剝無餘。進前奏曰。此閣之宜修而不修久矣。今不修。後恐無益於修。請修之。上曰。非所急也。可已之。由永祥門。過歡慶殿恭默閤前路。出集義門。御景春殿。上謂諸臣曰。此卽惠慶宮差備。而壬申誕生殿也。與寶慶堂事體無異。今其朽棟敗簷。行將告頹。而不有以苟完。如國體何。各處執頉。指不勝摟。而獨於眞殿及景福殿景春殿。特命修改者。予有所斟量而然矣。至於恭默閤。卽先朝丁丑居廬之所。雖非正殿。所重存焉。故亦命一體修改。卿等須悉予意。亨逵曰。臣於先朝丁丑。亦嘗入侍于恭默閤矣。上曰。今日諸臣。前嘗出入于恭默閤者。只有卿一人矣。亨逵曰。尙記戊己年間。臣以春坊。次對則入對于涵仁亭。講筵則入對于德成閤矣。上爲之悽感者久之。命有隣依列朝故事。書揭誕生殿三字于景春殿。有隣請其筆。上曰。從當下敎矣。於是上自正陽門前路。由康寧門朱雀門迎鴈門蓬萊門開泰門。還內。諸臣由望春門。過熙政堂前路。出熙仁門。轉宣化門退出。
정조 7년
癸卯七月十九日酉時。上御誠正閣。坐直承旨入侍時。右副承旨徐龍輔。假注書徐瀅修。記事官李崑修尹行任。以次進伏訖。龍輔曰。明日景慕宮動駕時。守宮閣臣望筒。當爲修正入啓。而取考已例。則壬寅二月展拜時。路由館峴。而侍衛節目。竝依月覲門展拜之禮磨鍊。故守宮閣臣。亦不啓下。而同年秋展謁時。亦路由館峴。故引春展謁時。例守宮閣臣。不爲啓下矣。蓋月覲門動駕時。則一依闕內動駕例擧行。故守宮一節。無容可論。今此展謁。雖軫軍兵之勞苦。有館峴作路之命。旣與闕內動駕有異。則守宮等節。似當依例擧行。故敢此。仰達矣。上曰。然則望筒書入。可也。龍輔曰。此後此等之時。若無依月覲門展拜例擧行之命。則守宮望筒。自當書入矣。上曰。依此爲之。可也。上命左副承旨入侍。賤臣出來傳命後。還入進伏。左副承旨李在學追入進伏。上曰。解官調病。今且日久。昔疾已快可否。在學曰。蒙恩調息。今幾蘇完矣。上命雨勢雖如此。修補之役。必於今日內了當事。分付。仍命退。諸臣以次退出。
정조 7년
行都承旨沈豐之齋宿。行左承旨李亨逵齋直。行右承旨朴祐源齋宿。左副承旨李在學齋宿。右副承旨徐龍輔齋宿。同副承旨趙興鎭齋直。注書二員未差。假注書李暾齋宿徐瀅修齋直。事變假注書金良倜仕。
정조 7년
大駕詣景慕宮。入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 7년
李在學啓曰。次對筵說三日內修納。旣有定式。而十五日次對筵說。今日始爲修納。事甚未安。當該假注書李敬五。依定式。推考警責。何如。傳曰。允。
정조 7년
傳于徐龍輔曰。侍衛軍兵雨具。
정조 7년
李亨逵啓曰。明日望拜禮時。闕字牌及爐盒。當爲奉來。門路。以何處爲之乎。敢稟。傳曰。永肅門爲之。
정조 7년
傳于李在學曰。推考房承旨入侍。
정조 7년
李暾改差。代金孝建爲假注書。
정조 7년
以副校理金載人。修撰李錫夏牌不進罷職傳旨。傳于徐龍輔曰。只推。
정조 7년
李在學啓曰。玉堂上下番俱空。已至多日。事甚未安。副校理金載人。修撰李錫夏。旣有只推之命。更卽牌招入直。何如。傳曰。允。
정조 7년
傳于李亨逵曰。坐直承旨入侍。
정조 7년
李亨逵。以承文院言啓曰。盛京禮部回咨。旣已撰出。啓下矣。正書安寶後。定禁軍騎撥下送于灣府。使之傳給鳳城將處。以爲轉致盛京之地。何如。傳曰。允。
정조 7년
李在學。以都摠府言啓曰。副摠管閔鍾顯。以成均館大司成。景慕宮近處募入泮人家修葺處摘奸。申飭事。晝仕出去之意。敢啓。傳曰。知道。
정조 7년
李在學。以備邊司言啓曰。使行果已渡江。問于箕營草記事。命下矣。卽接平安監司李性源所報。則使行渡江日字。依傳敎。知委義州。使之探問於使行。則咨文姑未來到。査對不得擧行。毋論十八日十九日。待咨文來到査對後。卽爲渡江計料。爲辭云矣。敢啓。傳曰。知道。
정조 7년
趙興鎭。以刑曹言啓曰。熙川郡定配罪人李鶴彬。洪原縣定配罪人黃大壽。定平府定配罪人安相宅。光陽縣定配罪人金光鼎。靈巖郡定配罪人李益泰。丹城縣定配罪人李孟喆。長鬐縣定配罪人李德采等七名。伊時所遭。不過隨從。俄者泮界住輦時。亦有下敎者。竝放送事。命下矣。依傳敎。李鶴彬等七名。卽爲放送事。發關。分付于各該道臣之意。敢啓。傳曰。知道。
정조 7년
洪忠監司金文淳疏曰。伏以。上天仁愛。讉告丁寧。三朔暵乾。四野焦枯。我殿下惕然警懼。不遑寧處。修省之方。靡不用極。仍下絲綸。廣求讜言。內而六府三司。外而方伯守令。各陳所蘊。以補闕遺。朝野承聆。莫不感激。果然方千之雨。乃在責六之後。上寬九重之憂。下慰三農之望。天人感應。捷於桴鼓。千里湖山。擧欣欣然涵濡於雨露之澤。臣以此時。猥叨藩臬。歡喜慶忭。有倍常品。臣嘗聞災臻則修省。災弭則恬安。殿下旣以修省而得雨。益軫恬安之可懼。亟恢悠遠之良圖。則太平萬世。實基於此。豈不休哉。近日公車之堆積。賓筵之吁咈。罔非嘉猷。則如臣謏言。何足有無輕重於其間。而求助之下。義難終默。敢將芻蕘之說。仰陳黈纊之下。惟聖明試垂察焉。臣於向日悶旱之時。上奉朝紙則聖心憂遑。下接邑報則民情焦渴。臣於是中夜不寐。繞壁彷徨。口語于心。竊自疑怪曰。方今我聖上。七載御極。一念靡懈。懋聖學以資涵養之本。對天心以存寅畏之戒。以之懷保小民。彌綸斯世。三代比隆之治。若可以指日以竢。而夫何頻年亢旱。稼穡卒痒。又於今夏致此極無之災耶。鳴呼。災不虛生。必有所以。五刑之用。有國所先。而巨魁大憝。尙戴一天。逆如鄭妻而穩處莊舍。逆如龜柱而偃息海島。逆如國榮而臥死墉下。逆如德相而徑斃獄中。民彝漸斁。輿憤益激。人心所在。天意可見。如是而安得不降災。安得不示警乎。從玆以往。民志莫定。犯分凌節之患。傷風敗俗之弊。種種繼起。或有放火烽臺之類。或有露刃官庭之變。名分何由而定。紀綱何時而立乎。伏願聖上。亟祛因循之仁。亟行振肅之政。天討快行。常典竝施。則上天悅豫。轉災爲祥。特其轉移間事耳。惟殿下念哉。臣又有數事之關係民隱者。敢此附陳焉。臣之忝按藩節。今已周歲矣。才本空疎。識不明透。凡係弊瘼。雖不能一一詳知。而最是京司上納。無論米錢布。皆有官民難支之弊。雖以稅大同言之。方其到京官納之際。京倉之濫捧。人情之雜費。日加月增。昨年所費之數。不能當今年之誅求。巧作名色。侵漁多端。一番開路。輒稱前例。以此之故。近年之內。沙格船吏。鮮有不傾家而破産者。此已萬萬矜憐。而重以稅米斂載之際。營門關飭其濫觴守令。意在於精捧。而以其京納浮費之如此。船人輩必量稅米收捧之斛。可當京倉準納之數。然後始乃肯載。而不然則百般謀避。覓船無路。或致晩裝。種種生事。可立而待。故守令之號稱剛明者。獨於此事。尙不能用一切之政。小民之受弊。已不可勝言。而至於各軍門移劃作米之納。比諸倉捧之濫。不啻倍蓰。則兵農兩民。莫不被害。竟使粒粒辛苦之穀。空歸於京司猾吏之手。苟求厥咎。寧不哀痛。似此弊源。若不大加痛革。則末流之害。不知至於何境。臣謂亟令廟堂。先從京司。明立科條。凡於恒定情債之外。所謂別人情雜行下之費。一切嚴防。如有犯者。隨現置法。不飭官員。亦爲論勘。而其外錢布捧納時。亦依此例。一體禁斷。使京外吏民。曉然知邑捧京納之各有定式。莫或踰越。則四方影從。不敢不從矣。至於良丁之役。一自聖上臨御之後。朝家嚴於董飭。守令勤於奉承。黃口之簽。白骨之徵。庶幾漸向釐革。而惟彼寺奴婢之弊。去愈如前。聞見傷惻。此豈我殿下一視之意哉。蓋其名姓一番付案之後。不問存沒之與否。只計錢布之贏縮。逃故生産。不能相當。百歧推尋。終無代丁之道。則始乃按簿比摠。準捧乃已。年過百歲。不懸故頉。生未數月。應係納布。惟彼黃口。已極可矜。哀此白骨。亦獨何辜。有族則族徵。無族則里斂。一年二年。流弊如舊。矯捄沒策。止泊無期。怨讟之氣。亦足干和。臣以爲此事若不更張。則災異之作。無足怪也。伏願聖明。亟命有司。多般講究。以爲從長變通之道焉。大抵昨年失稔。挽近所無。幸賴我聖上曲推如傷之仁。廣施若保之德。或慮一夫之顚連。竟致萬民之拯活。湖西一路。得以奠安。秋毫皆聖上賜也。如臣譾劣。奉敎承令。與有榮焉。而噫。彼賑餘生靈。惟望有秋。不意今旱。比昨尤酷。雖得甘霈。未移處之農形。已違了八九分矣。未秋民情。已極遑急。譬如瘡痍之甫完。繼有疾病之更侵。苟非國手。難望再醫。言念饑氓。可惜前功。今將何術。又能救濟。然聖明在上。仁覆如天。則哀我之民。庶可恃而無憂。各安其堵。故臣董飭守宰。使之曉諭。或對民人。宣布德意。然荐歉賙賑之策。有穀而後。方可設施。穀物儲蓄之道。惟在捧糴。而道內穀簿。元自不敷。昨年停捧。今春分賑。數計十萬。見今沿海諸邑。被災尤甚。而比諸左峽。穀摠尤少。倉庫俱罄。仰哺無所。臣於春間。狀請移轉。與加分而艱辛分排。牽補架漏。未知前頭。將何所藉手而活彼將劉之民乎。此臣所以深夜徊徨。忘寢與食者也。顧今秋事。尙未登場。則藩臣道理。固不敢覶縷煩陳。而歉年民事。貴在豫立。亟令廟堂之臣。講究生穀之策。拯濟濱危之命。使昨年艱難生出之民。獲免溝壑焉。臣具由陳聞。仰請處分者。自有其時。而忝居承流之地。不禁先事之憂。敢此尾陳。臣無任屛營祈懇之至。答曰。省疏具悉。稅穀及京納錢穀事。若不別般嚴立科條。痛革痼弊。湖民將無息肩之日。令廟堂爛商稟處。寺奴婢貢事。曾聞本道此弊。甚於他道。足爲干和之一端。觀此疏辭。益知其所不知。令廟堂稟處。末端事。依施。
정조 7년
癸卯七月二十日卯時。上詣景慕宮。展拜時。行都承旨沈豐之。行左承旨李亨逵。行右承旨朴祐源。左副承旨李在學。右副承旨徐龍輔。同副承旨趙興鎭。假注書李暾徐瀅修。記事官李祖承李崑秀。以次侍立。上具翼善冠衮龍袍。乘輿出。命禮房承旨入侍。書傳敎曰。雨勢如此。且有已例。百官仍以黑團領行禮。又命書傳敎曰。侍衛軍兵雨具。仍命館學儒生。皆於聖廟神門簷下祗迎。俾勿沾濕之意。卽爲分付于本館。上詣景慕宮入齋室。命禮房承旨入侍。敎曰。雨勢終不止。百官皆於月廊行禮事。分付。整齊後卽爲入奏。亨逵承命出傳。仍令百官。就拜位後入奏。上改具冕服。執圭詣版位。左通禮跪啓請再拜。上再拜。百官在位者皆再拜。仍詣廟內奉審訖。還入齋殿。改具翼善冠衮龍袍。乘輿出。至廣閭橋住輿。命漢城府堂上大司成入侍。左尹鄭昌順。大司成閔鍾顯進前。上曰。居接人家之新入者幾何。昌順曰。五十七家云矣。上曰。植木之長養者幾何。昌順曰。四百八十七株云矣。上曰。居接人中解事者。使之召入。昌順鍾顯出去率入。上命昌順。問于洞民曰。此洞之設施已久。而未見有櫛比之效。至於新創屋子。亦多不覆蓋者。何也。洞民等對曰。只緣物力凋殘。未及成樣矣。上曰。此中或有向來毆打掖屬而定配者之族屬乎。昌順出問。洞民對曰。有之矣。上曰。元犯人外。隨從者皆當放送。此後如有復犯者。斷不饒貸。須各自勉勵。安意住接。屋子之未及覆蓋者。亦必鳩聚物力。趁卽成就也。昌順出傳。洞民等受命。仍命在學。勞問祗迎諸生曰。何不祗迎於神門前乎。諸生等對曰。俄者下隷誤傳下敎。有待令于本宮近處之命。故相率來待。而追後雖伏聞神門前祗迎之敎。在臣等欣瞻羽旄之誠。不敢遽還。仍於此處祗迎矣。上命誤傳下隷査實科治。仍還宮。諸臣以次退出。
정조 7년
癸卯七月二十日巳時。上御誠正閣。推考房承旨入侍時。同副承旨趙興鎭。假注書徐瀅修。記注官金鳳顯。記事官李崑秀。以次進伏訖。上曰。近日政院事。太不成說。甚至傳命之際。指東爲西。而致使軫念多士之德意不得下布。職在惟允。此等事亦不能申飭乎。興鎭曰。伊時丁寧分付。而下隷迷劣。有此誤傳之事。臣等不飭之罪。誠難倖逭。惶悚不知所達矣。上曰。右副仕進本閣乎。興鎭曰。肅拜姑未下。故方在院中矣。上曰。右副承旨肅拜後。仕進內閣之意。出去。分付。可也。賤臣承命出來傳命後。還入進伏。上曰。明日望拜時。皇朝人子孫擧案。分付吏兵曹及漢城府。修整以入。兩司中淸齋人。亦爲知入。玉堂不可一日三招。一番違牌。足伸廉隅。再牌則使之申飭承命也。仍命興鎭。書副校理金載人。修撰李錫夏只推更爲牌招傳敎。賤臣承命出來。傳命後還奏曰。皇朝人子孫擧案。姑未及修整云。故使之卽速修整以來。兩司則持平李壽咸。淸齋云矣。上命興鎭。書傳敎曰。熙川郡定配罪人李鶴彬。洪原縣定配罪人黃大壽。定平府定配罪人安相宅。光陽縣定配罪人金光鼎。靈巖郡定配罪人李益泰。丹城縣定配罪人李孟哲。長鬐縣定配罪人李德采等七名。伊時所遭。不過隨從。俄者泮界住輦時。亦有下敎者。竝放送。書訖。又命書洪忠監司金文淳上疏批旨。書訖。上曰。再昨有咨文三懸鈴出來者。故卽令文任製出回咨。亦使承旨更加申飭矣。尙此稽滯。兩國交咨。何等嚴急之事。而慢不擧行。極爲寒心。當初知委之承宣。知入。可也。賤臣出問。還奏曰。都承旨沈豐之承命後卽爲知委。左承旨李亨逵更加申飭矣。至于今尙不製來云矣。上曰。藝文提學。如未及撰出。弘文提學撰出之意。分付。可也。賤臣出來傳命後。還奏曰。藝文提學。纔已撰出。今方整寫云矣。上曰。然則以此本入啓之意。分付。可也。仍命退。諸臣以次退出。
정조 7년
癸卯七月二十日酉時。上御誠正閣。坐直承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上曰。明日望拜時。出宮門路。以協陽門爲之。出榻敎上曰。承宣則纔經入侍。今日諸承旨齋宿之時。似當輪回登筵。而他承旨則何故偃便。獨使一承宣登筵乎。仍命注書。出問以奏。賤臣出問。還奏曰。諸承旨以爲。自前有坐直承旨入侍之命。則入直下位入侍。故依例爲之矣。下敎如此。不勝惶悚云矣。上命皇朝人子孫擧案持入。賤臣承命出來。持擧案以入。上命退。諸臣以次退出。
정조 7년
行都承旨沈豐之坐。行左承旨李亨逵坐直。行右承旨朴祐源坐。左副承旨李在學坐直。右副承旨徐龍輔坐。同副承旨趙興鎭坐。注書二員未差。假注書徐瀅修仕金孝建仕直。事變假注書金良倜仕。
정조 7년
大駕詣北苑。入幕次後。奎章閣政院玉堂藥房口傳問安。答曰。知道。
정조 7년
趙興鎭啓曰。罪人錄啓。何等審愼。而刑曹別單中。定配罪人名數。有落漏處。原單子。使之改修整以入。而揆以事體。誠極未安。當該堂上。推考警責。郞廳。所當重勘。而本院請推之外。無他可施之罰。何以爲之。敢稟。傳曰。允。郞廳拿處。
정조 7년
傳于沈豐之曰。右副承旨入侍。
정조 7년
濟州牧使狀啓。今六月朔所封烏賊魚。節序差早。限內不得封進。惶恐待罪事。傳于李亨逵曰。勿待罪事。回論。
정조 7년
以禮曹開城府崇節祠致祭單子。傳于李亨逵曰。禮郞往來列邑。廚傳之弊。不可不顧。令該留守爲獻官。使之擧行。祭文則內閣知製敎撰進。
정조 7년
李在學啓曰。獻納姜彝正。下諭後過限不上來。依定式。遞差傳旨及禁推傳旨捧入之意。敢啓。傳曰。知道。禁推分揀。
정조 7년
癸卯七月二十一日辰時。上詣北苑。行望拜禮入侍時。行都承旨沈豐之。行左承旨李亨逵。行右承旨朴祐源。左副承旨李在學。右副承旨徐龍輔。同副承旨趙興鎭。假注書金孝建。記事官李祖承李崑秀。檢校直提學鄭民始。檢校直閣金憙。待敎尹行任。以次侍立。上具翼善冠衮龍袍。乘輿從協陽門以出。時原任大臣九卿侍臣具朝服。序立于靑陽門外。皇朝人子孫。忠臣子孫。俱以黑團領祗迎於路下。上過春坊。問在學曰。修補之役。今至何境乎。在學曰。藏書閣今已畢役。諸般修理。亦幾告完云矣。上曰。宣仁門內人聲囂聒。騎曹不能禁喧之致。申飭騎郞。在學承命出傳。上至壇下。左通禮跪啓請降輿。上降輿入小次。上曰。外位斯速整齊。孝建承命出傳。上改具翼善冠黑團袍以出。通禮前導詣拜位。引儀引大臣以下入就位。上行四拜禮。百官皆四拜訖。上還入小次。改具翼善冠衮龍袍以出。通禮啓請乘輿。上乘輿。從賓陽門還內。百官以次退來。
정조 7년
癸卯七月二十一日辰時。上御誠正閣。右副承旨入侍時。右副承旨徐龍輔。假注書金孝建。記事官李崑秀尹行任。以次進伏訖。上曰。今日坐直誰也。龍輔曰。左副同副坐直矣。上曰。同副出去。昨日不爲入侍承旨。輪直之意。分付。賤臣出來傳命。上命退。承史以次退出。
정조 7년
癸卯七月二十一日未時。上御誠正閣。左副承旨入侍時。左副承旨李在學。假注書金孝建。記事官李祖承李崑秀。以次進伏訖。上曰。上番入直已多日。今日則出去。待敎入侍。可也。祖承先出。待敎尹行任追入進伏。上命退。承史以次退出。
정조 7년
癸卯七月二十一日酉時。上御誠正閣。左承旨入侍時。行左承旨李亨逵。假注書金孝建。記事官李崑秀尹行任。以次進伏訖。上曰。左副承旨入侍。賤臣承命出來。與左副承旨李在學偕入進伏。上命讀完伯狀啓。亨逵讀狀啓訖。上命書傳敎曰。農形則山沿各異。雨澤則坪里不同。設令某邑得幾犁雨。面面皆然。誠未可必。以是之故。向於初十日。雨澤均霑與否。使之條列登聞。仍令三懸鈴行會。朝家蓋欲詳知某邑之均霑。某邑之不均霑故耳。觀此狀辭。泛言某某邑得犁雨鋤雨云云。別關嚴飭之意。果安在哉。又如代播處之有益無益。亦不別白論列。但曰旣播者消瀜。將播者斷望。何乃泛說至此。此箇事情。坐在九重。足可理推。由前由後。道伯事難免疎忽。道伯從重推考。此狀啓還下送。更令逐一陳聞事。自廟堂。措辭謄關嚴飭。上命注書曰。全羅道狀啓判付。使備局斯速還下送之意。分付。賤臣出來傳命。上命書兵曹草記判付訖。上命退。諸臣以次退出。
정조 7년
行都承旨沈豐之坐。行左承旨李亨逵坐。行右承旨朴祐源坐直。左副承旨李在學坐。右副承旨徐龍輔坐。同副承旨趙興鎭坐直。注書二員未差。假注書徐瀅修仕金孝建仕直。事變假注書金良倜仕。
정조 7년
趙興鎭啓曰。合辭方張之時。兩司無詣臺之員。事甚未安。除在外傳旨未下疏批未下外。大司憲洪良浩。大司諫尹師國。竝卽牌招。何如。傳曰。允。
정조 7년
傳于朴祐源曰。承旨入侍。
정조 7년
趙興鎭啓曰。合辭方張之時。兩司無詣臺之員。持平李壽咸。疏批已下。一體牌招。何如。傳曰。允。
정조 7년
以持平李壽咸牌不進罷職傳旨。傳于趙興鎭曰。只推。
정조 7년
趙興鎭。以禮曹言啓曰。來八月初二日景慕宮秋亨大祭親行時。省牲省器之節。依例以親臨磨鍊擧行乎。敢稟。傳曰。依例爲之。
정조 7년
趙興鎭。以吏曹言啓曰。禮曹佐郞李庚運呈狀內。身病甚重。勢難察任云。今姑改差。何如。傳曰。允。
정조 7년
李在學。以兵曹言啓曰。本曹佐郞趙公鎭。身病猝重。勢難察任。屢呈狀乞遞。宿衛重地。不可久曠。今姑改差。何如。傳曰。允。
정조 7년
李在學。以守禦廳言啓曰。本廳右司把摠吳文常。以其親病。下往江界府矣。莫重軍任。不可許久瘝曠。把摠吳文常。今姑改差。何如。傳曰。允。
정조 7년
趙興鎭。以刑曹言啓曰。因本曹啓辭。猥濫擊錚罪人馬始元考律勘處事。允下矣。罪人馬始元。依新頒事目。以上書詐不以實律。決杖一百後。徒三年定配於原春道平康縣。卽爲押送之意。敢啓。傳曰。旣是四件內事。猥濫之罪。不至於發配。使本曹杖放。
정조 7년
禁府照目。前刑曹佐郞李尙琦原情云云。傳旨內辭緣。泛稱遲晩。刑推得情。何如。判付啓。分揀放送爲良如敎。
정조 7년
持平李壽咸疏曰。伏以。臣性本愚拙。識又淺短。淸朝耳目之任。自知其不合。而幸逢聖世。偏荷洪造。濫被拂拭之恩。冒玷臺閣之班。涯分已踰。承膺無路。適値展禮之盛擧。不敢言私。冒沒出肅。兢惶之忱。冞切于中。第臣素抱痰癖之病。又添暑泄之症。見方叫苦床玆。無望詣臺。惶隕震越。無所容罪。臣於陳病之章。不敢贅進他說。而適有區區所懷。玆效一得之愚。惟聖明垂察焉。向者宰臣。以式年科停退事。陳疏仰復。至下稟處之命。而大比體重。退年爲難。遂有原定日仍行之擧。而第臣愚見。竊以爲纔經大無之年。又値久旱之災。百穀成就。比前尤晩。今年八月。決無其獲之望。八路多士。毋論遠近。糗糧難裹。囊橐俱空。聖旨中主客俱困之敎。正指此等弊也。況當秋霖。道路易阻。跋涉之艱。尤所悶慮。式年之科。異於他科。雖不永退。而預講便好之策。俾無窘迫之患。則莫如寬其期限也。更以九月望念間。退定試期。則穡事抵登場之時。擧子有措手之路。齎糧赴場。無或狼狽。此實我聖上體下之政。而其亦憂民賙窮之一道也。伏願聖明裁察焉。答曰。省疏具悉。所陳下該曹。就議大臣草記。
정조 7년
癸卯七月二十二日辰時。上御誠正閣。承旨入侍時。同副承旨趙興鎭。假注書金孝建。記注官金健修。記事官李崑秀。以次進伏訖。上曰。漢城左尹入侍。賤臣承命出。與漢城左尹鄭昌順偕入進伏。上曰。果爲詳細看審乎。昌順曰。小臣承奉聖敎。馳往景慕宮近處。審察人家修輯處與墻外種樹之所。則今年所種之樹。合爲六百餘株。人家則以外面觀之。則皆不得完役。而入見內舍。粉塗華構。極其奢美。以此推之。則非力不贍而不得完役。可以知之。且臣竊探其近處物議。則近來民心巧詐。有所希覬而然云矣。上曰。申飭修改乎。昌順曰。申飭矣。上曰。向來政事中失着。卿知之乎。昌順曰。小臣愚迷。大段過誤。臣至今思之。益切惶悚矣。上曰。川邊植木。亦爲申飭也。昌順曰。自本府。連爲申飭矣。上命退。諸臣以次退出。
정조 7년
癸卯七月二十二日午時。上御誠正閣。右副承旨入侍時。右副承旨徐龍輔。假注書金孝建。記事官李崑秀尹行任。以次進伏訖。上曰。抄啓文臣比較。使之明日來會事。分付。上命退。承史以次退出。
정조 7년
癸卯七月二十二日酉時。上御誠正閣。坐直承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。喜雨成霖。甚可悶矣。興鎭曰。姑不至傷稼矣。上曰。春塘臺修理處。已有滲漏之患云。當初不善董役可知。因命書榻敎曰。當該戶曹郞廳拿處。上曰。右承旨入侍。賤臣承命出。與右承旨朴祐源偕入進伏。上命書擊錚草記判付訖。上命退。承史以次退出。
정조 7년
行都承旨沈豐之式暇。行左承旨未差。行右承旨朴祐源坐。左副承旨李在學坐直。右副承旨徐龍輔坐直。同副承旨趙興鎭坐。注書二員未差。假注書徐瀅修仕金孝建仕直。事變假注書金良倜仕。
정조 7년
趙興鎭啓曰。奏御文字。何等愼重。而今此測雨單子。不書觀象監三字。事之駭然。莫此爲甚。該監官員。令攸司科治。何如。傳曰。後勿如是之意。申飭。
정조 7년
傳于李在學曰。左承旨。聞有實恙。許遞。前望單子入之。
정조 7년
以漢城府民家頹壓單子。傳于徐龍輔曰。恤典。依例題給。
정조 7년
傳于朴祐源曰。軍士房承旨入侍。
정조 7년
傳于趙興鎭曰。禮房承旨馳詣永禧殿。日前修改處更不滲漏與否。詳細奉審以來。
정조 7년
傳于李在學曰。喜雨成霖。今爲四日。測雨器水深。合以計之。五寸有餘。雖與一直滂沱有異。然秋序漸近。恐有傷稼之慮。田畓各穀之水浸浦落與否。不待霽後農形。先從目下形止。遍問列邑狀聞事。令廟堂。分付。畿營畿內。雨澤如此。兩湖諸邑。亦果如何。詳細狀聞之意。一體分付。嶺南關東。則前此所得。反有過多處。今番雨後形止。亦令先從營下所見。狀聞事。分付。
정조 7년
徐龍輔。以禮曹言啓曰。因持平李壽咸陳疏批旨內。省疏具悉。所陳下該曹。就議大臣草記事。批下矣。依聖批。就議于大臣。則議政府領議政臣鄭存謙。以爲。今此憲疏所陳。爲軫多士齎糧之艱。差退一朔。不害爲便宜之道。而第式年監試初試之元定以八月者。以東堂及武科雜科之分月排日。自有定限。且今年則兼設會試。與前有異。況慶科初試。在於九月十二日。到今式年初試。退以九月。則多有掣礙。監試已定之日。難容更議差退云。領中樞府事臣金尙喆。病不獻議云。行判中樞府事臣徐命善。以爲。科期旣不更退於明年。則一月差退。別無損益。而九月若設監試初試。則大科會試。勢將拖至至獵之間。且與慶科日字相値。士子無以廻旋於遠程。卽此一節。尤爲掣肘。臣意則依前擇日擧行。恐似得宜。伏惟上裁云。行判中樞府事臣鄭弘淳。以爲。監試初試之八月念前後設行。其來已久。京外擧子之事勢便否。亦必有酌量於其間而然矣。一朔退定。未必大有補於糗糧之難裹。況慶科定於九月旬後。遠道之人。似難周旋往來於十數日之間。此尤可慮。以臣淺見。恐不足爲擧子之事。伏惟上裁云。行判中樞府事臣李徽之。以爲。今此科期。只隔二十餘日。而苟或退設。則前期知委。然後遠路之人。可免狼狽矣。計其日字。今明雖爲退期。遠路之人得聞。必在於來旬望間。其間似或有離發者。雖未發行。已盡經紀。遽聞退期。恐多有弊。仍前設行。似宜矣。伏惟上裁云。行判中樞府事臣洪樂性。適値昏眩發作。不得獻議云。領敦寧府事臣金熤。以爲。秋科退定於秋事登場之後。則在科儒齎糧之道。頗有所勝。但監試有初。會試。初試退定以九月念間。則會試將退於十月念後。其間又有慶科庭試。亦將隨以退期。大小科三番試期。次次竝退。致犯寒節。此爲掣礙不便。伏惟上裁云。諸大臣之意如此。敢啓。傳曰。知道。多士齎糧往來之弊。誠宜軫念。而退期一朔。不無多少掣礙之端。諸大臣之意。亦皆同然。依僉議施行。可也。
정조 7년
李在學。以禮曹言啓曰。卽接社稷署所報。則今番大雨。神室內後面西邊第四椽間。大段滲漏。流注於道里室外。前後面簷端。庫庫滲漏云。有頉處。待晴擇日。修改。何如。傳曰。允。
정조 7년
李在學。以兵曹言啓曰。本曹佐郞鄭萬始。身病猝重。勢難察任。屢度呈狀乞遞。宿衛重地。不可久曠。今姑改差。何如。傳曰。允。
정조 7년
李在學。以兵曹言啓曰。卽接銅龍門入直哨官手本。則回泰門下東邊宮墻間許外面。因雨缺落云。爲先令紫門監。以杻杷子及大長木。堅實圍排樹柵。銅龍門入直禁衛軍八名除出。限修築間。嚴加守直之意。分付。何如。傳曰。允。禁衛軍勿爲加把。元入直中輪回晝察夜巡。可也。
정조 7년
李在學。以兵曹言啓曰。卽接東所衛將牒報。則內司僕西邊宗廟北墻連接宮墻二間許。今日雨水頹落云。爲先令紫門。監堅實圍排。依例樹柵。而此與外宮墻有異。自前雖無把守之例。其在愼重之道。不可疎忽。建陽門入直禁衛軍。自該營量宜定送。限修築間。晝察夜巡之意。分付。何如。傳曰。允。
정조 7년
李在學。以兵曹言啓曰。卽接南所衛將牒報。則敦化門水門西邊樞機鐵柱。因雨水折傷。門隻退出云。爲先令紫門監。堅實樹柵。急速修改。而把守軍兵。東營入直御營軍八名除出。限修改間。嚴守守直之意。敢啓。傳曰。知道。
정조 7년
李在學。以兵曹言啓曰。卽接西所衛將牒報。則泰秋門南邊宮墻三間許。因雨頹圮云。令紫門監。以杻杷子及大長木。堅實圍排樹柵。金虎門入直訓局砲手十五名除出。限修築間。嚴加守直。貳極門入直敎鍊官手本。則貳極門東邊宮墻前日頹圮近處一間許。又爲頹圮云。爲先亦令紫門監。以杻杷子及大。長木堅實圍排樹柵。把守軍則前把守軍。仍爲嚴加守直之意。分付。何如。傳曰。允。此非新築處乎。堂上馳進看審後。草記。
정조 7년
李在學。以兵曹言啓曰。卽接東所衛將牒報。則禁漏北邊內宮墻二間許。因雨頹圮云。爲先令紫門監。以杻杷子及大長木。堅實圍排樹柵。集賢門入直訓局砲手十名除出。限修築間。嚴加守直之意。分付。何如。傳曰。允。
정조 7년
李在學。以兵曹言啓曰。卽接廣智營入直哨官手本。則本營東邊宮墻四間許。因雨頹圮云。爲先令紫門監。堅實圍排。依例樹柵。而把守軍兵。廣智營入直砲手十五名除出。限修築間。嚴加守直之意。敢啓。傳曰。知道。
정조 7년
李在學。以兵曹言啓曰。本曹泰秋門南邊宮墻頹圮處圍排事。草記。傳曰。此非新築處乎。堂上馳進看審後。草記事。命下矣。馳進看審。則非新築處之意。敢啓。傳曰。知道。
정조 7년
李在學。以兵曹言啓曰。卽接南道參軍牒報。則禁衛營所授崇禮門南邊倉洞近處體城三間許頹圮云。令繕工監。爲先杷子圍排。自分授軍門急速修築。而把守軍兵。亦令該軍門量宜定送。限改築間。各別守直之意。分付。何如。傳曰。允。
정조 7년
李在學。以訓鍊都監言啓曰。因兵曹草記。禁漏北邊宮墻二間許頹圮處。集賢門入直砲手十名除出。限修築間。各別守直之意。敢啓。傳曰。知道。
정조 7년
李在學。以訓鍊都監言啓曰。因兵曹草記。廣智營東邊宮墻四間許頹圮處。廣智營入直砲手十五名除出。將校率領。限修築間。各別守直之意。敢啓。傳曰。知道。
정조 7년
李在學。以訓鍊都監言啓曰。泰秋門南邊宮墻三間許因雨頹圮。金虎門入直砲手十五名除出守直事。自兵曹草記。啓下矣。金虎門軍十五名除出。將校率領。限修築間。各別守直之意。敢啓。傳曰。卽是闕內。十五名過矣。以五名把守。霖雨如此。沾濕宜念。元入直軍中。續續替把之意。分付。入直把摠處。廣智營字內把守軍。亦以元入直休軍中間間替把之意。一體分付該哨官處。他各營亦皆照此擧行。以爲均勞逸之地。可也。
정조 7년
李在學。以禁衛營言啓曰。本營分授崇禮門南邊第一城廊近處體城三間許頹圮處把守軍。令該軍門量宜定送把守事。自兵曹草記矣。將校一員。出番鄕軍二十名。嚴飭定送率領。限修築間。晝夜輪回守直之意。敢啓。傳曰。知道。
정조 7년
李在學。以禁衛營言啓曰。依兵曹草記批旨。回泰門東邊宮墻一間許外面缺落處。以銅龍門元入直軍八名。限修築間。輪回晝察夜巡之意。敢啓。傳曰。知道。
정조 7년
李在學。以御營廳言啓曰。本廳分授敦化門水門西邊樞機鐵箭折。傷處東營入直御營軍八名除出。將校領率。限修築間。嚴加守直事。自兵曹草記矣。東營入直軍八名除出。將校領率。限修改間。晝夜輪回守直之意。敢啓。傳曰。知道。
정조 7년
李在學。以禁衛營言啓曰。依兵曹草記批旨。貳極門東邊宮墻前日頹圮近處一間許又爲頹圮處把守軍。以前把守軍。仍爲嚴加守直之意。敢啓。傳曰。知道。
정조 7년
李在學。以禁衛營言啓曰。內司僕西邊宗廟北墻連接宮墻二間許頹落處。以銅龍門入直禁衛軍量宜定送巡察事。自兵曹草記。允下矣。銅龍門入直軍十名除出。別定將校一人率領。限修築間。晝察夜巡之意。敢啓。傳曰。知道。
정조 7년
癸卯七月二十三日卯時。上御誠正閣。軍士房承旨入侍時。左承旨李在學。假注書徐瀅修。記事官李祖承李崑秀。以次進伏訖。上曰。雨勢如此。穡事可悶矣。在學曰。似有開霽之意。而萬一成霖。則不無傷稼之慮矣。上命書傳敎曰。左承旨。聞有實恙。許遞。前望單子入之。上曰。抄啓文臣比較。以講與製。分處于闕內公廨。製進之意。知委。可也。仍命退。詣臣以次退出。
정조 7년
癸卯七月二十三日未時。上御誠正閣。右承旨入侍時。行右承旨朴祐源。假注書金孝建。記事官李祖承李崑秀。以次進伏訖。上親考抄啓文臣比較試券。上曰。抄啓文臣製進之人。勿爲出去。留待榜出。退去之意。分付。賤臣承命出傳後還入。上曰。軍士房承旨入侍。賤臣出來傳命。與左副承旨李在學追入進伏。上曰。抄啓文臣中金啓洛尹行任徐瀅修李翼鎭入侍。賤臣承命出來。率諸臣還入。上命承旨讀試券。使啓洛等各奏所製文義後。仍出給試券。更出比較表題。限申時使之製進仍命先出。諸臣以次先退。上命退。承史以次退出。
정조 7년
癸卯七月二十三日酉時。上御誠正閣。坐直承旨入侍時。右副承旨徐龍輔。假注書金孝建。記事官李崑秀尹行任。以次進伏訖。上曰。講比較試券持入。賤臣承命出來。持試券還入。上命讀券。龍輔讀試券。上曰。抄啓文臣製進者。盡爲出去。賤臣承命出傳。上曰。唐書裵度傳持入。賤臣承命出來。持冊子還入進伏。上命退。承史以次退出。
정조 7년
行都承旨沈豐之坐。行左承旨朴祐源坐直。右承旨李在學坐直。左副承旨李邦榮未肅拜。右副承旨趙尙鎭坐。同副承旨徐龍輔坐。注書二員未差。假注書徐瀅修仕金孝建仕直。事變假注書金良倜仕。
정조 7년
承旨前望單子入之。沈有鎭趙尙鎭落點。
정조 7년
承旨前望單子入之。李邦榮落點。
정조 7년
傳于李在學曰。新除授承旨。牌招察任。
정조 7년
兵曹參議前望單子入之。鄭存中落點。
정조 7년
兵曹口傳政事。副司果鄭萬始。
정조 7년
以韓大裕囚單子。傳于朴祐源曰。此郞廳。姑爲付過放送。今番慈殿殿閣雨漏處修改後執頉。至於八十餘處之多。雖曰新瓦不如舊瓦而然云。何處每得舊瓦修改乎。況是眞殿近處。則續續修改。事體未安。而亦不可任其罅漏。待晴擇日修改之意。分付。且與眞殿墻垣內有異。只令郞官進去改瓦。以此以彼。不可無警。其時監役該曹堂上推考執頉別單。出給該曹。
정조 7년
以韓大裕囚單子。傳于徐龍輔曰。付過放送。
정조 7년
李在學啓曰。明日次對。兩司當爲進參。而除在外外傳旨未下外。未肅拜呈告人員。竝待開門牌招。何如。傳曰。允。
정조 7년
傳于李在學曰。朝晝日氣。頗有霽意。因此快晴。方切顒俟。申後雨勢愈緊。到夜一向滂沱。言念民事。萬萬切悶。旣旱且澇。將致卒痒。在今豈宜膠守瀆籲之嫌。祈晴之擧。不容遲待。雖於明朝受香。無所不可。見方夜色已闌。曉鼓不遠。齋官塡差之除。反有窘束之弊。四門禜祭。不卜日明日午後受香。獻官。承旨閣臣進去。執事官。皆以內外入直各司官分排塡差事。分付。
정조 7년
傳于李在學曰。行公玉堂。只有一人。獻官。以近侍使之塡差矣。都承旨沈豐之。左承旨朴祐源。右副承旨趙尙鎭。檢校直閣金憙進去。仍令受香前淸齋。
정조 7년
沈豐之。以弘文館言啓曰。上番闕直。事甚未安。副修撰曺遠振疏批已下。卽爲牌招。姑陞入直。何如。傳曰。允。
정조 7년
李在學。以禮曹言啓曰。綏吉園丁字閣有頉處。更爲指一草記事。命下矣。更爲詳問於本園守僕。則封園後丁字閣。果以墓舍用之。而前面添二間。以象丁字之形。四面墻垣。仍爲毁撤。則閣外垣門。初無可論。園官所報中神門云云。卽指丁閣門欞。且其報辭中。至謂神床上折椽墜落之慮。若在時刻云。則不可與紅箭門齋室門有頉處。比而同之。日前果以神門外簷傾側將頹之狀報來。故以前頭節祀。兼告修改。題送矣。今於大雨之後。以神門椽木頹折。蓋瓦落下之狀。又爲急報。故不得不依例入啓。此外元無可考之例矣。敢啓。傳曰。待開門。卽爲進去奉審以奏。此時畿邑廚傳有弊。只堂上一員進去。俄者草記批答。未詳形止故耳。卿之推考。安徐。
정조 7년
李在學。以禮曹言啓曰。卽接昭寧園守奉官所報。則綏吉園丁字閣神門外簷。今番霖雨。連日沾濕。昨夜初更。椽木全數頹折。蓋瓦盡爲落下破傷。又於殿內奉審。則裏面椽木。多有朽折云。丁字閣頉處。若是大段。臣曹進去奉審後稟處。而報辭中。只言椽木全數頹折。幾箇數爻不爲枚擧。事甚疎忽。當該守奉官。推考警責。何如。傳曰。允。本園封園之後。丁字閣不改建。仍以墓舍用之。園官所報中神門云云。非閣內門欞。而似指閣外垣門也。然則與丁字閣有頉。事面稍間。卿曹草記。未免不審。卿則推考。參考各園紅箭門或齋室門有頉處前例。更爲指一草記。可也。
정조 7년
朴祐源。以賑恤廳言啓曰。因漢城府民家頹壓單子。恤典依例題給事。命下矣。西部桃楮洞契居幼學尹泰五。北部王井里契居良人朴世興。觀光坊契居閑良朴東新等家。各布一疋。依例上下之意。敢啓。傳曰。知道。
정조 7년
左副承旨李邦榮疏曰。伏以。臣猥以無似。待罪下邑。賴天之靈。獲免罪尤。瓜遞而歸。曾未踰月。銀臺除命。忽下於千萬夢想之外。召牌儼臨。臣誠惝怳感激。罔知置身之所。顧臣逖違天陛。三年于玆。重入脩門。獲瞻耿光。誠非不切。而遞歸未幾。解由未出。揆以公格。進身無路。玆敢冒入文字。仰瀆宸嚴。伏乞聖慈。俯垂鑑諒。亟遞臣見帶職名。以存公體。以安私分。千萬幸甚。答曰。省疏具悉。解由勿拘。爾其勿辭察職。
정조 7년
持平李秀夏疏曰。伏以。臣向叨臺職。罪著含默。揆以邦憲。合被重譴。而聖度包容。只命譴罷。惶感交至。無所措躬。還歸鄕廬。杜門訟愆。曾未數旬。恩敍特下。騎郞除命。荐下於夢想之外。宿衛奔走之役。與言官有異。不敢復言情勢。章皇出肅。庶竭駑鈍。不自意柏府新除。遽降於親政入侍之際。不知蟣蝨賤臣。何以得此於聖明之前也。惶隕感泣。莫省攸措。纔離丹陛。召牌儼臨。豈不欲竭蹶承命。涓埃圖報。而向來罪命。旣在於以言官。而未及言所當言之事。則醜拙畢露。僨誤自速。臺端一步。卽臣自劃之地。百爾思量。實無束帶出脚之路。玆不免坐違嚴召。伏乞聖慈。亟削臣職。仍治臣罪。以肅朝綱。以警具僚焉。臣旣不以憲職自居。則宜不敢贅及他說。而憂憤所激。不得不附陳焉。噫。今去丙丁。未滿十年。隄防日益虧壞。人心日益狃安。有識之憂。固已久矣。而至於洪儀泳李東埴事而極矣。渠輩或以劇逆之至親。纔免連坐。或以凶賊之近族。得逭嚴訊。則唯當縮伏終身。不敢自同平人。而乃復揚揚赴試。至登科榜。若有一分嚴畏之心。則安敢乃爾。今者兩司論啓。亶出一世公論。日前聖批之允從。庶伸輿憤之萬一。而遽下分揀之旨。還寢島配之命。臣實愕眙。重之以憂歎也。若使此等逆孽凶醜。任其跳踉。竟逃邦憲。則亂賊緣何而知懼。紀綱將何以整頓乎。伏願聖上。亟加三思。復收成命。因施洪儀泳李東埴島配之律。斷不可已也。答曰。省疏具悉。所陳。已諭諸批。爾其勿辭察職。
정조 7년
修撰曺遠振疏曰。伏以。臣少而失學。濫竊科第。偏荷洪造。驟歷淸顯。經幄論思。地望自別。而乃以百無能之身。屢當萬不似之任。被選以後。數次登筵。更不敢爲唐突冒進之計者。誠以蔑學謏聞自量已審。故數年以來。自效於郡縣之間。及夫歸伏鄕廬。歌詠聖澤。前後除命。屢犯逋慢之罪。而聖度天大。威罰不加。許解未幾。除旨又降。臣非木石。寧不知感。逖違天陛。居然多年。區區犬馬之戀。豈無一覲耿光之願。而第臣不幸。年來奇疾嬰身。形症危惡。不比恒人。而最是眼眚。已爲難醫之祟。昨冬以來。越添別症。鍼焫膏藥。攻治百方。而了無時月之效。轉成沈痼之疾。今則白膜翳瞳。不能辨物。復起爲人。斷無其望。以此病狀。實難動身。而急於陳懇。捨命登途。來伏私次。而兩眼觸風。昏翳轉加。兼患氣瘧。寒熱交作。涔涔床席。氣息欲絶。瞻望重宸。有淚被面而已。至若日前堂疏所論諸僚。或引以爲嫌。而此於臣猶屬膜外。有不暇言。玆敢冒萬死。疾聲仰籲於天地父母。伏乞聖慈。特垂矜憐。亟命鐫改。俾得專意醫治。以尋生路。仍治臣罪。以肅朝綱。不勝顒祝之至。臣於乞免之章。不宜贅及他說。而竊伏聞我殿下遇亢旱之災。懷若恫之念。迺於日者。特下備忘。字字懇惻。凡所以反省聖躬。董飭群工。罔不畢擧。靡有遺蘊。直可以格天地感鬼神。果然絲綸纔降。甘霈隨洽。天人孚應。捷如影響。成湯之責六。何以加此。公車之上。章奏日積。爭效一得之見。以副詢蕘之德。顧臣病蟄。今雖後時。亦豈敢默無一言以對揚休命乎。噫。災不虛生。必有所召。臣不敢知某事爲某災之應。而古人云。刑政不中。災沴是生。尋常刑政。不得其平。猶足以致災。況事有關於倫綱者乎。噫嘻。痛矣。從古亂逆。何代無之。而豈有如丙丁以來窮凶極惡之諸賊也哉。方今君讎未除。國賊自在。人不爲人。國不爲國。義理由此漸晦。逆孽由是生心。國勢有岌嶪之歎。隄防有崩壞之憂。思之及此。心膽俱裂。以殿下聖明。豈不知諸逆之必可誅也。滿廷臣僚。亦豈不知諸賊之必可討也。上以私恩而掩義。下以因循而成習。謄傳古紙。便作恬嬉之場。二字批旨。徒歸循例之科。古今天下。寧有如許國體。此皆群下不誠之致。而臣愚死罪。不能無憾於殿下涵容之太過也。上天示警。安知其不由於是乎。伏願殿下。廓揮乾斷。亟從諸啓。殲厥巨魁。鋤治黨與。應天以實。勿以得雨而少弛對越之誠焉。臣病伏鄕曲。稔聞農家之言。今年穡事。殆成穴農。高燥奉天。無望掛鎌。風損晩移。亦難有秋。纔經歉荒之餘。又有荐饑之慮。朝廷之上。必須熟講預究。以盡濟活之策矣。蓋昨年失稔。畿湖尤甚。惟我聖上。錦玉靡安。特下舊還蕩減之命。繼有災結加俵之令。俾民安堵。不至顚連。凡厥含生。孰不感泣蹈舞。以頌我殿下隱恤之至德也哉。然而猾吏舞奸。從中幻弄。減還則渠輩之逋欠。已居其半。俵災則民田之陳荒。率多見漏。乃使我聖上至仁厚澤。未盡周洽。此未必邑邑皆然。而論其大體。往往不免此患。寧不痛恨。見今秋成在卽。災政最急。若於檢田之時。又有奸猾之吏。以起爲陳。以陳爲起。混其虛實。舞弄爲事。則雖有朝家給災之擧。而實惠將不得下究。伏願預先嚴飭諸道。使災邑守宰。待其秋穫。親自詳覈。益加殫竭。以布朝廷之德意。則荒歲恤民之政。莫切於是矣。惟聖明垂察焉。答曰。省疏具悉。首陳事。已諭諸批。末段事。令廟堂稟處。爾其勿辭察職。
정조 7년
癸卯七月二十四日辰時。上御誠正閣。同副承旨入侍時。同副承旨趙興鎭。假注書金孝建。記事官李祖承李崑秀。以次進伏訖。上曰。今日亦無晴意。甚可悶也。興鎭曰。川渠漲溢。今則不無傷稼之慮矣。上曰。都承旨仕進乎。興鎭曰。入來矣。上命書傳敎曰。同副承旨。聞有實𧏮。許遞。前望單子入之。上命退。承史以次退出。